Norilskis oli ka Mustvee postkontori endine ülem Joosep Koppel. Miks ta 10 aastaks vangi pandi, polnud talle teada, mingit otsest  süüdistust polnud esitatud. Tema Mustvee maja korteris olevad vene ohvitserid soovitasid naisele uus kaebus sisse anda. Selle peale toimuski uus kohtuistung. Otsus: 25 pluss 5 aastat. Koppel püüdis vene keelt õppida, kuna aga kirjandust polnud kätte saada, üritas ta seda teha loosungite järgi. Pidi aga pettuma - loosungid kõnelesid kõik ühte ja sama keelt: võta aga suurem labidatäis ja viska kaugemale. Koppel sai lõpuks vabaks ja Juuriksoo käis tal paar korda külas.